El President Quim Torra i el conseller de Polítiques Digitals i Administració Pública, Jordi Puigneró, van presentar el passat 9 de setembre el projecte Identicat, una programari basat en la tecnologia de cadena de blocs. Es tracta d’una iniciativa que permet decidir a les persones quina informació privada presten i amb qui ho fan. L’Identicat neix per donar resposta a les polítiques comercials invasives que es lucren a còpia de comerciar amb les referències intimes de la gent. El Govern preveu que, a partir de 2020, els catalans puguin ser sobirans en matèria digital. A hores d’ara, la Conselleria que capitaneja Jordi Puigneró té previst invertir-hi 500.00 euros.

Pel que fa al desenvolupament tecnològic de l’aplicació, el conseller Jordi Puigneró declara a EL TEMPS que “el ciutadà esdevindrà el cinquè poder”. Atenent-nos a les paraules del conseller, és un projecte pioner en l’àmbit europeu que situa el Principat en el mateix pla que països avançats digitalment com ara Estònia, Lituània, Finlàndia o Suècia. El sistema informàtic, cadena de blocs, n’és el pal de paller. Sobre aquest punt, el conseller indica que aquest sistema informàtic permetrà que la població pugui salvaguardar les dades digitals i acceptar o cancel·lar l’accés de determinats operadors.A més, recalca que l’Estat deixarà de pilotar la informació de la població catalana a la xarxa.

El conseller Puigneró ens posa en context per tal d’ajudar-nos a entendre la necessitat de crear una identitat digital pròpia. “L’últim informe del Fòrum Econòmic Mundial diu que aquests pròxims quinze anys la humanitat s’enfrontarà a tres grans desafiaments: el migratori, el canvi climàtic i la revolució digital. Per tant, hem de ser capaços de garantir a la ciutadania el dret a accedir a internet, a tenir un espai cibersegur i a tenir una identitat a la xarxa, el propòsit d’aquest projecte”. En aquesta línia, explica que han emergit dos grans models tecnològics antagònics. “Per un cantó, el sistema americà permet que les dades les gestionin les grans corporacions, amb l’objectiu de treure’n rèdit econòmic. I per l’altre, el xinès, que encara és més perillós perquè la tecnologia i les dades les domina l’Estat amb la voluntat de controlar el ciutadà”. Amb tot, Puigneró assegura que “els europeus estem obligats a posar un tercer model damunt la taula i que les dades i la tecnologia les governin els ciutadans”.

Puigneró, que fins el 2015 va ser tinent d’alcalde a Sant Cugat del Vallès, recorda que, abans, els models d’identitat es gestionaven d’usuari a usuari. De forma que l’administració proporcionava un sistema d’identificació al ciutadà. “Bàsicament era una identitat per a identificar-se davant l’administració i era aquesta qui tenia i té les teves dades. I ara, a banda, existeixen els models d’identitat que operen Google i les altres grans corporacions, dades que controlen les empreses. El que volem és fomentar una identitat que l’usuari tingui al seu mòbil i que pugui utilitzar en tots els àmbits. L’usuari només haurà de donar la informació estrictament necessària.”, aclareix.

Quant a la fita de fer la República digital, Puigneró admet que l’Identicat pot servir també per votar telemàticament. I alhora, subratlla que el projecte està lluny de ser un cens per avançar en la construcció del document nacional d’identitat català. Precisa que es tracta d’una iniciativa legal que no suposa cap incompliment de la normativa estatal i la desvincula de qualsevol projecte sobiranista, tot admetent que qualsevol iniciativa del Govern de la Generalitat sempre desperta les alarmes -normalment incomprensibles- de l’Estat espanyol.

El conseller santcugatenc remarca que l’Identicat és un instrument de servei a la identitat digital que oferirà la màxima privacitat i no actuarà com a forma de control. “El Govern no disposarà de les dades digitals dels ciutadans, però sí serà l’Administració qui validi la tecnologia perquè estigui disponible i la utilitzin els usuaris”, indica.

Al seu torn, el doctor en Dret i col·laborador del projecte, Nacho Alamillo, expressa que el paper de la Generalitat ha de ser “escollir el mètode tecnològic més adient pel ciutadà”. En aquest sentit, recalca la importància del fet que, tractant-se d’un sistema autosobirà que transcendeix el control i la supervisió estatals, s’acabarà amb les infraccions a la privacitat d’aplicacions d’ús quotidià. També argumenta que seran els catalans els qui decidiran qui té accés a aquest nou perfil digital. “Què vol mostrar el ciutadà?”. Aquesta és la pregunta que es fa Alamillo i que serveix per entendre com funciona l’’Identicat’. Amb l’objectiu de garantir la privacitat i la confidencialitat dels ciutadans, Alamillo fa saber que funcionarà de forma reversible. “Les persones podran aportar les dades que desitgin que siguin públiques, però tindran dret a recuperar les que ja disposa la Generalitat o qualsevol entitat pública o privada”.

D’altra banda, el professor d’Informàtica, Multimèdia i Telecomunicació de la Universitat Oberta de Catalunya, Víctor García, assevera que l’Identicat és una eina que ajudarà a evitar situacions de discriminació per l’ús de les dades digitals. I recalca una avantatge del programari, el fet que l’Identicat es pugui utilitzar tant amb el contacte amb l’Administració Pública, com amb la relació amb les empreses privades.

El corredor del 5G

Parlar amb el conseller Puigneró obliga a tocar el tema del corredor mediterrani del 5G, que recentment ha suscitat polèmica després de fer-se pública l’actuació de Josep Borrell contra aquesta iniciativa. Sobre la intenció de la Generalitat de convertir Catalunya en pionera del 5G, l’acadèmic posa èmfasi en el gran valor que té aconseguir-ho. “El 5G serà determinant. El 2G ens va portar els SMS; el 3G ens va portar la connexió a internet i per tant totes les aplicacions que utilitzem avui; el 4G ens ha portat la reproducció en continu i l’alta capacitat; i el 5G serà la primera evolució de telefonia mòbil que ho connectarà tot. No solament mòbils, sinó que també un cotxe, un electrodomèstic…”. Arran d’això, García creu que es generarà una indústria de serveis que avui dia encara no som capaços d’imaginar i posa en valor la riquesa que pot aportar. “Això vol dir llocs de treball, riquesa per al nostre país i tenir una millora de l’estat del benestar”.

Recentment, però, el govern espanyol ha aturat el projecte de corredor 5G del mediterrani impulsat per la Generalitat i Occitània. El projecte era transfronterer perquè des de les institucions europees es posava aquesta condició per tal que rebés suport econòmic. Des del Govern espanyol no es va veure amb bons ulls i fa uns dies, el conseller Puigneró explicava a Catalunya Ràdio que Josep Borrell havia pressionat per aturar el projecte. El motiu, que al document oficial, redactat en anglès, es parla de Catalunya com a país i de Puigneró com a ministre. El Govern espanyol pretenia que Puigneró figurara com a cap de departament i que s’especificara que Catalunya forma part del "Regne d’Espanya". "Ni mengen ni ens deixen menjar", lamenta el conseller. "El ministeri de Josep Borrell està "obsessionat" amb Catalunya”.

Finalment, a pesar de les traves estatals, Puigneró afirma que el projecte tirarà endavant perquè “no s’està incomplint cap llei” i que “s’està treballant molt perquè Catalunya esdevingui el bressol de la nova tecnologia 5G”.